**Când priveşti oglinda mării**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când priveşti oglinda mării,

Vezi în ea

Ţărmuri verzi şi cerul serii,

Nor şi stea.

Unda-n plesnetul ei geme

Şi Eol

Sună-n papura ce freme

Barcarol.

Un minut dacă te-i pierde,

Tu, măcar,

Sub noianul mării verde

Şi amar,

Colo-n umeda-i pustie,

Ca-n sicriu,

Te-ai simţi pe vecinicie

Mort de viu.

Vezi pe buza mea pălită

Un surâs,

Vezi pe fruntea-mi liniştită

Dulce vis,

Şi al luncii vânt de vară

Călduros

Cântă-n lira mea amară

Lănguros.

De-ai pătrunde c-o privire

Al meu sân,

Să vezi marea-i de mâhnire

Şi venin,

Ai cunoaşte-atuncea bine

Traiul meu:

Suflet mort, zâmbiri senine –

Iată eu.